Advarer mot at krigen i Syria kan spre seg til Jordan
- Ilden vil ikke stanse ved våre grenser. Hele verden vet at Jordan er vel så utsatt som Syria, sa Assad i et timelang intervju med den offisielle TV-kanalen Al-Ikhbariya onsdag kveld. Samme dag kunngjorde USA at 200 amerikanske soldater skal sendes til Jordan som en direkte konsekvens av den forverrede situasjonen i borgerkrigen i Syria. Assad understreket videre at han overhodet ikke vil trekke seg, og at å gi etter for opprørerne vil føre til slutten på Syria. - Vi har ingen andre alternativer enn seier. Dersom vi ikke vinner, vil Syria møte sin endelikt og jeg tror ikke det er et alternativ for noen borgere av Syria, sa han. I TV-intervjuet beskyldte Assad også Vesten for å finansiere al-Qaida i Syria og advarte om at vestlige land kan komme til å betale dyrt for det. - Vesten har allerede betalt en høy pris for å ha finansiert al-Qaida i tidligere tider. I dag gjør de det samme i Syria, Libya og andre steder, og de vil betale en høy pris i hjertet av Europa og USA, sa presidenten.
Syrias president Bashar al-Assad advarer mot at konflikten i hjemlandet kan spre seg til nabolandet Jordan.